Julkisasiamiehen ratkaisuehdotus Tizzano 11 päivänä syyskuuta 2001. - Euroopan yhteisöjen komissio vastaan Ison-Britannian ja Pohjois-Irlannin Yhdistynyt kuningaskunta. - Jäsenyysvelvoitteiden noudattamatta jättäminen - Ympäristö - Jätteet - Direktiivit 75/442/ETY, 91/689/ETY ja 94/62/EY - Jätehuoltosuunnitelmat. - Asia C-35/00.



Oikeustapauskokoelma 2002 sivu I-00953



Julkisasiamiehen ratkaisuehdotukset

1. Euroopan yhteisöjen komissio on nostanut 8.2.2000 EY 226 artiklan nojalla kanteen, jossa yhteisöjen tuomioistuinta vaaditaan toteamaan, että Yhdistynyt kuningaskunta ei ole noudattanut jätteistä 15 päivänä heinäkuuta 1975 annetun neuvoston direktiivin 75/442/ETY (EYVL L 194, s. 47) 7 artiklan mukaisia velvoitteitaan, sellaisena kuin tämä direktiivi on muutettuna 18.3.1991 annetulla neuvoston direktiivillä 91/156/ETY (EYVL L 78, s. 32), vaarallisista jätteistä 12 päivänä joulukuuta 1991 annetun neuvoston direktiivin 91/689/ETY (EYVL L 377, s. 20) 6 artiklan mukaisia velvoitteitaan ja pakkauksista ja pakkausjätteistä 20 päivänä joulukuuta 1994 annetun Euroopan parlamentin ja neuvoston direktiivin 94/62/EY (EYVL L 365, s. 10) 14 artiklan mukaisia velvoitteitaan, koska se ei ole ryhtynyt tarpeellisiin toimenpiteisiin toteuttaakseen jätehuoltosuunnitelmia ja/tai koska se ei ole ilmoittanut näistä toimenpiteistä komissiolle.

2. Yhdistynyt kuningaskunta ei kiistä komission väitteitä mutta toteaa, että toimivaltaiset viranomaiset toteuttavat juuri tarpeellisia toimenpiteitä kyseisten direktiivien täytäntöönpanemiseksi kaikilta osin.

3. On kuitenkin osoittautunut, että Yhdistynyt kuningaskunta ei ollut noudattanut sille kyseisten direktiivien mukaan kuuluvia velvollisuuksia komission 23.4.1999 päivätyssä perustellussa lausunnossa asettaman määräajan päättyessä. Yhteisöjen tuomioistuimen vakiintuneen oikeuskäytännön mukaan komission kannetta on tällä perusteella pidettävä perusteltuna.

4. Asianosaiset ovat lisäksi sopineet, että tässä oikeudenkäynnissä ei käsitellä kysymystä siitä, sovelletaanko direktiiviä 94/62/EY Gibraltarilla, sillä tämä kysymys on toisen oikeudenkäynnin kohteena.

5. Työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Kun otetaan huomioon, mitä olen juuri todennut kanteesta, ja kun komissio on vaatinut Yhdistyneen kuningaskunnan velvoittamista korvaamaan oikeudenkäyntikulut, tämä vaatimus on mielestäni hyväksyttävä.

6. Edellä esitetyn perusteella ehdotan, että yhteisöjen tuomioistuin toteaa seuraavaa:

1) Yhdistynyt kuningaskunta ei ole noudattanut jätteistä 15 päivänä heinäkuuta 1975 annetun neuvoston direktiivin 75/442/ETY 7 artiklan mukaisia velvoitteitaan, sellaisena kuin tämä direktiivi on muutettuna 18.3.1991 annetulla neuvoston direktiivillä 91/156/ETY, vaarallisista jätteistä 12 päivänä joulukuuta 1991 annetun neuvoston direktiivin 91/689/ETY 6 artiklan mukaisia velvoitteitaan ja pakkauksista ja pakkausjätteistä 20 päivänä joulukuuta 1994 annetun Euroopan parlamentin ja neuvoston direktiivin 94/62/EY 14 artiklan mukaisia velvoitteitaan, koska se ei ole ryhtynyt tarpeellisiin toimenpiteisiin täytäntöönpannakseen nämä säännökset ja/tai koska se ei ole ilmoittanut näistä toimenpiteistä komissiolle.

2) Yhdistynyt kuningaskunta velvoitetaan korvaamaan oikeudenkäyntikulut.